མཁས་ཆེན་ཁོང་ཉིད་དགུང་ལོ་སོ་གསུམ་པ་མེ་ཕག་སྟེ་སྤྱི་ལོ༡༧༠༧ལོར་སླར་མདོ་སྨད་ཅོ་ནེ་དགོན་ཆེན་ཏིང་འཛིན་དར་རྒྱས་གླིང་དུ་ཕེབས་ནས།རབ་སོའི་སྒྲུབ་ཁང་ཞེས་པར་ལོ་ཤས་རིང་སྒོམ་སྒྲུབ་གནང་བར་མཛད་པ་དང་།ཡུལ་དེའི་སྐྱ་སེར་གཉིས་ལ་ཆོས་ཀྱི་ལུང་ཁྲིད་སོགས་མང་པོ་གནང་ནས་སྐལ་ལྡན་གྱི་བུ་སློབ་མང་པོ་རྣམ་དཀར་དགེ་བའི་ལས་ལ་ཡང་ཡང་སྐུལ་བར་མཛད།ཆུ་སྦྲུལ༡༧༡༣ལོའི་ཟླ་བཅུ་བར་ཅོ་ནེ་དགོན་ཆེན་དུ་རང་སྐལ་གྱི་ལས་སྣ་བཏང་སྟེ་སངས་རྒྱས་དུ་མའི་མཚན་བསྒྲིགས་ཤིག་པར་དུ་བཏབ་ནས་དགེ་འདུན་པ་ཐམས་ཅད་ལ་ཕུལ་ཅིང་མང་འགྱེད་ཀྱི་བསྙེན་བཀུར་ཞུས།དགུང་ལོ་བཞི་བཅུ་བ་ཤིང་རྟ༡༧༡༤ལོའི་དཔྱིད་ཀར་ཀཽཤྲི་ངག་དབང་འཕྲིན་ལས་རྒྱ་མཚོས་སྦྱིན་བདག་དང་རྒྱབ་སྐྱོར་འོག་དགོན་པ་དེར་མཚན་ཉིད་གྲྭ་ཚང་ཞིག་གསར་དུ་བཙུགས་ཤིང་།དགུང་ལོ་བཞི་བཅུ་ལ་ཕེབས་པའི་དམ་པ་ཁོང་ཉིད་ཀྱིས་གྲྭ་ཚང་གི་མཁན་པོ་དང་དགེ་རྒན་གྱི་ལས་སྣ་ནན་གྱིས་སྐྱོང་བར་མཛད་པ་ལ།འདུལ་བའི་བཅས་ཁྲིམས་ལ་དག་ཐེར་མཛད་ཅིང་།གཞན་ཐོས་བསམ་གླིང་གི་ཡིག་ཆ་དང་འགྲིག་ལམ།ཞལ་འདོན་སོགས་ནི་ལྷ་སའི་སེར་སྨད་གྲྭ་ཚང་གཙོ་བྱས་གདན་ས་གསུམ་གྱི་ཆོ་ག་ཕྱག་ལེན་དཔེར་བྱེད་བཞིན་ཐུགས་ངལ་ལ་མ་འཛེམ་པར་བསྐྱངས་པས་ན།ཅོ་ནེ་དགོན་ཆེན་གྱི་འཆད་ཉན་ལ་སྔར་བྱུང་མ་མྱོང་བའི་གྲུབ་འབྲས་ཕུལ་དུ་བྱུང་ཕྱིར།རིམ་བཞིན་དགའ་ལྡན་ཁྲི་བ་དུ་མ་བྱོན་ཅིང་།སྐབས་དེར་དགོན་ཆེན་ལ་གྲྭ་བཙུན་ཁྲི་ཕྲག་ལས་བརྒལ་བ་ཡོད་པར་བཤད་པས།དར་བའི་རྩེར་སོན་པ་འདི་དམ་པ་ཁོང་གི་མཛད་འཕྲིན་ལས་རིམ་པར་བྱུང་བ་ཡིན་པར་ཤེས་དགོས་སོ།།